Roma 1 (BUGIS)
1Saudara-saudara iya maneng ri Roma iya namaséiyé Allataala sibawa iya puraé naobbi Allataala untu’ mancaji umma’-Na. Allataala pura piléka sibawa makkaka banna untu’ mabbirittangngi Karéba Madécéng polé ri Allataala.
2Iyaro Karéba Madécéngngé purani najjanciyang Allataala témpo riyolo naolai nabi-nabin-Na sibawa purani riyoki ri laleng Kitta’é.
3Iyaro Karéba Madécéngngé passalennai Ana’na Allataala, Puwatta Yésus Kristus. Selaku tolino, wijannai Daud,
4iyakiya selaku ilahiwi ripannessai Ana’nai Allataala. Iyaro ripabuttiwi sibawa akuwasang dé’é padanna naolai tuwo-Na paimeng polé ri amaténgngé.
5Naola towi Aléna nawérékka Allataala pammasé mancaji rasul, kuwammengngi — untu’ pakalebbii Kristus — upimpingngi sining tauwé polé ri sininna bangsaé kuwammengngi namateppe’ sibawa matinulu.
6Iya nakkattaiyé sibawa sininna bangsaé iyanaritu ikoto iya engkaé ri Roma; pura tono riyobbi untu’ mancaji umma’na Yésus Kristus.
7Iyaro saba’na uwokii iyaé sure’é lao ri iko. Tennapodo Allataala Ambo’ta sibawa Puwang Yésus Kristus mabbéré barakka sibawa asaléwangeng lao ri iko.
8Bunge’-bunge’na naolai Yésus Kristus, mattarima kasi’ka ri Allataala nasaba Saudara-saudara maneng; saba’ purani naéngkalinga sininna linoé makkedaé mateppe’ senna’ko lao ri Yésus Kristus.
9Tuli uwéngngerakko rékko massempajakka. Allataala sabbinna makkedaé aga iyaro upowadaé tongengngi. Aléna Allataala iya utumaningiyé sissukku atikku ri laleng mabbirittangngi Karéba Madécéngngé passalenna Ana’-Na.
10Uwéllauwi sibawa masero ri Allataala, tennapodo maéloi palaloka makkekkuwangngé célléngiko.
11Saba’ macinna senna’ka méwako sita kuwammengngi weddikka mabbagé sibawa iko pammasé polé ri Rohna Allataala péwatangiko.
12Akkattaku iyanaritu nasaba pada mateppe’ni ri Yésus Kristus, naweddikki sisullé sipéwatangi.
13Saudara-saudara! Macinnaka kuwammengngi muwissengngi makkedaé maléwe’ senna’ni maéloka célléngiko, iyakiya tuli engka halangenna. Macinnaka kuwammengngi na ri yelle’mu engka wassélé’na jama-jamakku pada-padato engkana wassélé’na jama-jamakku ri yelle’na sining tau tenniyaé Yahudi ri onrong-ngonrong laingngé.
14Saba’ mappunnaika kewajibang lao ri sininna bangsaé: iya engkaénna ampé-ampéna sibawa dé’é, iya massikolaénna sibawa dé’éppa.
15Iyanaro saba’na umacinna senna’ mabbirittangngi iyaro Karéba Madécéngngé lao ri iko iya monroétto ri Roma.
16Mateppe’ senna’ka ri Karéba Madécéngngéro, nasaba iyaro karébaé iyanaritu awatangenna Allataala untu’ passalama’i sininna tauwé iya mateppe’é; mula-mulanna tau Yahudié sibawa bangsa laingngétto.
17Saba’ nasibawang iyaro Karéba Madécéngngé, nappaitangngi pékkugi carana assisumpungenna rupa tauwé sibawa Allataala mancaji madécéng paimeng; carana iyanaritu mateppe’ ri Allataala, mappammulai pammulanna lettu paccappureng. Iyaro pada-padai tarokié ri laleng Kitta’é, "Tau mateppe’é ri Allataala angkanna assisumpungenna sibawa Allataala madécéng paimeng, iyaro tauwé tuwoi matu!"
18Polé ri surugaé nappaitangngi Allataala cai-Na lao ri sininna dosaé sibawa jana tolinoé, saba’ jaé lawa-lawaiwi tolinoé untu’ missengngi pappagguruwang tongengngé passalenna Allataala.
19Aga naullé misseng tolinoé passalenna Allataala manessani ri laleng ati marilalenna rupa tauwé, saba’ aléna Allataala pura pannessai iyaro lao ri rupa tauwé.
20Sipongenna napancaji Allataala linoé, sipa’na Allataala iya dé’é napaita, iyanaritu keadaan-Na selaku Allataala sibawa akuwasan-Na iya mannennungengngé, weddinni najeppui rupa tauwé naolai sininna iya puraé napancaji. Jaji dé’ sises-siseng rupa tauwé nappunnai alasang untu’ pattongengngi aléna.
21Rupa tauwé naissengngi Allataala, iyakiya rupa tauwé dé’ napakalebbii selaku Allataala sibawa dé’to natarima kasi ri Aléna. Sibalé’na mappikkiri’i rupa tauwé iya tessiratangngé; mapettanni atinna mennang.
22Napérasai mennang aléna mapanré, padahal madonggoi mennang.
23Tenniya Allataala iya mannennungengngé nasompa mennang, sangadinna dato’-dato’ iya sinrupaé mahlu’ weddingngé maté; iyanaritu rupa tauwé, manu’-manu’é, olokolo iya eppaé ajéna, sibawa olokolo makkalolo’é.
24Rimakkuwannanaro Allataala leppessangngi mennang rikuwasai ri cinnana atinna untu’ pogau’i majaé, angkanna napogau’i mennang gau’-gau’ iya macarépaé lao ri padanna muto.
25Allataala iya tongengngé, nasulléiwi mennang sibawa iya dé’é natongeng. Tenniya iya mappancajiyé sangadinna iya ripancajiyé ritu nasompa sibawa natumaningi mennang. Padahal iya mappancajiyé ritu harusu’ ripoji mannennungeng! Aming.
26Nasaba napogau’i rupa tauwé makkuwaéro, nanaleppessangngi Allataala mennang turusiwi napessunna iya matunaé. Sining makkunrainna dé’na natattaré’ lao risining worowané pada-pada biyasaé ri rupa tauwé, sangadinna tattaré’i lao ri padanna muto makkunrai.
27Makkuwatoro worowané; dé’na mennang nasisumpung makkunraié pada-pada biyasaé, sangadinna naéloriwi padanna worowané. Napogau’i worowané pangkaukeng mappakasiri-sirié lao ri padanna worowané, angkanna tarimai mennang pakkabale iya siratangngé sibawa pangkaukeng majaéro.
28Nasaba dé’ namarasa parellu rupa tauwé missengngi Allataala, na Allataala leppessangngi pikkiranna mancaji masolang, angkanna napogau’i mennang gau’-gau’ iya dé’é nawedding napogau’ mennang.
29Pennoi atinna sibawa sininna majaé, iya dé’é natongeng, akebbongeng sibawa abenciyang; pennoi sibawa pangéloreng untu’ mabbuno, mallaga, pabengnguwang sibawa peddi ati. Napoji bicarai tau laingngé,
30napoji tuna-tunaiwi asenna tau laingngé, matempoi mennang sibawa makurang ajara’, iya benciyéngngi Allataala sibawa napoji mabboro. Macca mennang sappa cara-cara baru untu’ pogau’i majaé. Naéwai mennang indo’ ambo’na;
31dé’ namaélo pahangngi tau laingngé; dé’ namatinulu sibawa dé’ najampangiwi padanna tau.
32Naisseng mennang, makkedaé manuru’ hukkunna Allataala, tau iya pogau’ manengngéngngiro sitinajai rihukkung maté. Namuni makkuwaro napogau’ mutowi mennang gau’-gau’éro; sibawa mala nasitujui towi tau laingngé pogau’i.